Donderdag 23 Aug: Hoe meet ek my geestelike diepte?
Written by Braam Hanekom on August 23, 2012 . Posted in Nuusperspektief
Die skrywer Dallas Willard het my die afgelope week hard tussen die oë getref toe ek na die volgende opmerking van hom geluister het:
Hoe meet ek my geestelike diepte en of groei? Wel deur vir jouself te vra hoe maklik of hoe moeilik jy die radikale opdragte van Christus gehoorsaam. Dit is nou om jou vyande lief te hê, dié te seën wat jou vervloek en vervolg, nie jou humeur te verloor nie, maar in alle opsigte met selfbeheersing te lewe. Die lysie is veel langer.
Ek het net weer besef hoe onmoontlik is dit om self uit eie krag te bly groei. Daarvoor het ons die werking van die Gees en loutering, ja selfs pyn, nodig.
Written by Braam Hanekom on August 22, 2012 . Posted in Nuusperspektief
Woensdag 8 Aug: Natuurlik is daar nog hoop. Godsdiens Aktueel DB
Written by Braam Hanekom on August 8, 2012 . Posted in Nuusperspektief
`n Tyd gelede het ek die onbenydenswaardige voorreg gehad om saam met die polisie `n ou woonstelgebou in Hillbrow te besoek. Daar was geen elektrisiteit, water of sanitasie nie. Kinders het tot in groepe van vyftien saam in enkelkamers gewoon. Die toestande was haglik. Een vraag het by my bly opkom: Waarom hardloop hierdie kinders nie weg nie? Wat gebeur met jou denke en psige as hierdie hel jou huis word? Die antwoord is eenvoudig. Hulle het geen hoop meer oor dat daar enigsins iets beter daar buite vir hulle wag nie.
Verlede week was ek saam met Prof. Jonathan Jansen en `n paar kerkleiers in gesprek om saam oor die krisis in die onderwys te praat en wat die kerk se rol behoort te wees. Hy vertel toe dat hulle twee hoofde uit elke provinsie na Bloemfontein genooi het. Dit was hoofde wie se skole buitengewone verbetering in slaagsyfer getoon het. Hulle wou uitvind wat die hoofde gedoen het. Die antwoord was merkwaardig. Dit was nie nuwe rekenaars of kurrikulums nie. Dit was ook nie noodwendig sportvelde of nuwe klaskamers nie. Nee, op verskeie maniere , ook deur sprekers wat ingebring is, is die kinders gemotiveer en `n boodskap aan hulle oorgedra dat daar hoop vir hulle is!
Armoede is nie net `n gebrek aan geld nie. Dit is veral `n gebrek aan hoop. Daar is niks meer ellendig as wanhoop nie. Dit groei uit `n manier van dink wat jou gevange neem en verlam. Angs, vrees en bitterheid maak op `n ander manier van ons slawe. Ware rykdom groei uit hoop. Ware leiers is daarom ook altyd mense wat die werklikheid nugter in die oë kyk, maar dan ook altyd kan aantoon waar die pad na nuwe moontlikhede gevind kan word. Dit geld vir alle vlakke van die samelewing.
Dit is een van die redes waarom ek elke keer so graag terugkeer na die Evangelie van Jesus Christus. Al sê wie ook al wat, wil die gemeenskap van ware gelowiges `n veilige ruimte bied, wat stukkende en seer mense weer hoop en sin gee. Na die opstanding van Christus leef daar `n boodskap wat verkondig dat mense selfs in hul donkerste uur kan vashou daaraan dat `n nuwe dag weer sal aanbreek. Ons sal miskien nie vandag of môre lag nie, maar beslis weer. Ek glo dat ons almal voete van klei het, maar dat geen fout so groot is dat dit nie in Christus herstel kan word nie.
Verlede Vrydag het ek die voorreg gehad om tyd met `n hele aantal skoolhoofde by Goudini deur te bring. Hulle verteenwoordig kinders van alle bevolkingsgroepe en lae van die samelewing. Dit is laat Vrydagmiddag na `n lang week en Saterdagmôre sal hul weer daar wees. Hul sit bankvas in die saal. Ons praat reguit oor dissipline en werksetiek en die herstel van morele waardes. Maar ons praat ook reguit oor hoop en motivering en ek sien dit in hulle oë en gesigsuitdrukkings… Ons gaan nog baie goud wen!
Donderdag 2 Augustus: Die kerk is `n plek waar jy `n tweede kans kan kry.
Written by Braam Hanekom on August 2, 2012 . Posted in Nuusperspektief
Gister moes ek een van die heel moeilikste begrafnisse van my lewe hanteer. Die begrafnis van Herman Pretorius, wat daarvan verdink word dat hy `n sake-vennoot eers geskiet het en toe homself. Daar word ook bespiegel dat miljoene rande in `n beleggingskema wat deur hom bedryf is, weg is en dat beleggers baie seer gaan kry. In vandag se Die Burger word enkele sinne uit die diens aangehaal. Ek het begrip daarvoor.
Ter wille van die groter perspektief volg wat eintlik in 80% van die diens gesê is.
Dat die kerk `n veilige ruimte vir stukkende mense wil wees.
Dat die kerk en die Evangelie `n plek vir 2e kanse is en dat miskien nie vandag nie, maar dat ons weer sal lag. Dat alles vir die wat agterbly nie verby hoef te wees nie. Christus het mos opgestaan!
Dat Christus `n andersoortige vrede nalaat – anders as die wêreld… (Joh 14:27)
Dat ons almal tot stilstand geruk word om ernstig na te dink oor Christus en waarmee ons werklik besig is. Oor eerlikheid en integriteit en dat halwe waarhede mense letterlik kan doodmaak.
Ek het na die tyd vir iemand gesê dat die Evangelie van Jesus Christus baie keer vir mense vervelig is, maar dat dit in oomblikke wanneer als vir mense so seer en stukkend is en lyk, dit die een ding is waarop ons kan terugval. Dan word die moeilikste dinge eintlik verstommend eenvoudig en maklik.
Vrede vir almal wat in die dae baie stukkend en seer is.
Dinsdag 17 Julie: Die verskil tussen `n profeet en `n leier
Written by Braam Hanekom on July 17, 2012 . Posted in Nuusperspektief
Het jy al ooit gewonder wat is die verskil tussen 'n profeet en 'n leier? Wel, 'n profeet het die vermoë om die waarheid helder en duidelik te praat. Ook daardie waarhede wat mense nie wil hoor nie en hulle ongemaklik laat. Hulle is dikwels randfigure in die samelewing wat juis dinge sien en kan sê omdat hulle afstand en perspektief het.
'n Leier praat ook die waarheid maar op so 'n manier dat mense dit hoor en hom of haar volg. Leiers bring mense in beweging en maak 'n konkrete verskil!